《归里后咏怀 其二》
清代·边中宝

倦鸟归旧林，飞翔适性天。零星几老友，策杖相往还。

言笑无厌时，文酒追古欢。有时乘兴出，随意探林泉。

或阿陵城下，或吾丘台边。徙倚以徜徉，心远况地偏。

偶然逢野叟，席地话园田。神貌两俱古，真趣谁怀传。

自反出与处，幸无罹尤愆。泊然何所营，长此乐余年。

作者简介：边中宝，字识珍，一字适畛，号竹岩，任丘人。乾隆戊午举人，官遵化学正。有《竹岩诗草》。